  Майя Бывальцева Вал вылын ворттылон спортъя Удмуртиысь Кун Кенешлэн Кубокез понна ӵошатсконъёсы Россилэн пӧртэм улосвылъёсысьтыз 100 пала спортсменъёсты возьмало. Вожвылъяськонъёс Ижкарысь ипподромын ортчозы 16-тӥысен 18-тӥ инвожоозь. 8-тӥ инвожое журналистъёслы со сярысь ивортӥз элькун парламентысь агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн кивалтӥсез Владимир Варламов. «Куриськонъёсты кутон мынэ на, ми малпаськомы, оглом 100 пала пыриськисьёс луозы», — вераз со. Спортсменъёс кӧня ке улосвылъёсысь лыктозы. «Мылкыд карисьёс кылем арынлэсь тросгес. Бускельёсмес ваньзэс возьмаськомы. Милям Пермь шаер но, Башкрия но, Татарстан но, Мородовия но, Поволжьеысь эшшо кӧня ке улосвылъёс но. Мон малпасько, Приволжск федерал округысь гинэ ӧвӧл, бускель округъёсысь но, Свердловск улосвылысь но, кунысьтымы эшшо коня ке улосъёсысь. Валамон, асьме Удмуртиысь спортсменъёс», — вераз Владимир Варламов. Ӵошатсконъёсы пыриськисьёс понна пӧртэм маршрутъёс дасялозы. «Луозы нылпиослы маршрутъёс, егитъёслы, спортсменлэн зачётаз мынӥсь маршрутъёс. Огъя зачётэн маршрутъёс луозы, тунсыкъяськисьёс понна. Ми юри тросгес стартъёс лэсьтыны малпаськомы, озьы ӵошатсконъёсы тросгес спортсменъёс пыриськыны быгатозы», — валэктӥз Удмуртиысь Вал вылын ворттылон спортъя федерацилэн кивалтӥсез Дмитрий Кулишов. Ӵошатсконъёслэн радлыксы но туэ пӧртэмгес луоз. Отчы троеборье пыртэмын. «Праздниклэн программаез ӧжыт мукетгес луоз. Кылем арлэн программаяз троеборье ватсаськоз на. Со куашкасьтэм могӟетъёсты ортчон. Со тун тунсыко, учкымон ужрад, отчы пыриськыны ваньмыз уз но дӥсьтэ. Пиналъёсты отчы ум лэзе, отын бадӟымъёс гинэ луозы», — вераз Владимир Варламов. Со сяна, таяз арын ӵошатсконэ пыриськисьёс спортъя разряд басьтыны быгатозы. Со понна судьяос пӧлын луозы Россиысь Вал вылын ворттылон спортъя федерациысь делегатъёс. «Таиз арлэн но ӵошатсконъёслэн, кудъёсыз, мон оскисько, таяз арын усто ортчозы, пӧртэмлыкез тани мар бордын на. Кылем арын Кун Кенешлэн кичӧлтонэз стартэз ортчытон бордын вал ке, туэ, Удмуртиысь Вал вылын ворттылон спортъя федерацилэн тыршеменыз, ми Россиысь федерацилэн квалификацияя дырпусаз шедимы. Соин ик ӵошатсконъёсын спортсменъёслы дано нимъёс, разрядъёс сётэмын луозы, сыӵе луонлыкез соос уката дунъялозы. Нош Удмуртиысь но Ижкарысь спортсменъёс понна со тужгес пусйымон луонлык», — пусйиз Дмитрий Кулишов. Владимир Варламовлэн верамезъя, вал вылын ворттылон спортэз улӟытон но вӧлмытон улсын та ӵошатсконъёсты 2017-тӥ арысен Удмуртилэн вожвылъяськонъя дырпусаз пыртыны но элькунлэн бюджетысьтыз коньдон висъяны чакламын. «Ми озьы малпамы та спорт амалэз выльысь улӟытон но сое вӧлмытон вылысь, со нош ик син азьын мед луоз шуыса, вань ӵошатсконъёслэн дырпусазы мед луоз шуыса. Эшшо та спорт амаллы, кузьымъёс сётъяны ке но, спортъя министерство пыр Удмуртилэн бюджетысьтыз кӧня ке коньдон висъяны», — вераз Владимир Варламов. Тодэ вайытом, вал вылын ворттылон спортъя Удмуртиысь Кун Кенешлэн Кубокез понна нырысетӥ ӵошатсконъёс ортчизы 2015-тӥ арын. Отчы 50 спортсменъёс пыриськизы. Туэ куриськонъёсты сётыны луэ 10-тӥ инвожоозь. Тегъёс: Спорт Ижкар Удмуртия ипподром КунКенеш  